Volkswagen sænker priserne på ID.3 og ID.4

Der er godt nyt og der er dårligt nyt. Den gode er, at Volkswagen sænker priserne på både Volkswagen ID.3 og ID.4, så de som udgangspunkt bliver billigere at købe. Den dårlige nyhed er, at der medfølger mindre udstyr end tidligere. Det skal i stedet tilkøbes. En tendens, der er begyndt at brede sig efter at både Skoda og Polestar har introduceret konceptet.

Introduktionen af nye Volkswagen-udstyrskombinationer betyder, at ID.3 nu kan købes til priser fra 249.995 kroner, mens ID.4’eren kan købes fra 294.995 kroner. Fordelen er naturligvis at bilerne bliver billigere – og kommer langt under den 400.000 kroners grænse for registreringsafgifter, som regeringen har indført. Ulempen kan være, at bilerne bliver pænt dyre, hvis man er sulten efter udstyr.

Sikkerheds- og komfortudstyr samt infotainmentsystemet i modellerne er identisk på tværs af batteristørrelserne. Til hver enkelt model tilbydes der nu i stedet en stribe udstyrspakker, der “giver kunden flere muligheder for efter behov og budget at sammensætte udstyret i en ID.3 eller ID.4,” som Volkswagen skriver.

Ny, billig Volkswagen ID.3 grundmodel

Med det nye ID.3-modelprogram introduceres en ny indstigningsmodel blot kaldet for ID.3, der kommer med en 150 hk elmotor og et 45 kWh-batteri til en pris på 249.995 kr. Denne model har en rækkevidde på op til 347 km (WLTP) og kan lade med op til 7,2 kW på AC og 50 kW på DC. Det kan opgraderes til 110 kW (DC) for 4.995 kroner.

Bilen kommer med udstyr som trådløs App-Connect, Climatronic-klimaanlæg, Lane Assist, Multikollisionsbremse og Predictive-fartpilot. I en tidsbegrænset periode vil en Multimedia-pakke med Discover Pro-navigationssystem og induktiv opladning af mobiltelefon være standard på alle modeller.

Hertil kommer der en ID.3 Pro med 58 kWh-batteri og en Pro S. Sidstnævnte kan fra fabrikken lade med op til 11 kW på AC og op til 125 kW på DC, og med hurtiglader er det muligt at ”tanke” 100 km’s rækkevidde på blot 7 minutter.

Her er en oversigt over ID.3 grundmodellerne:

| ID.3 | Pure | Pro | Pro S
Motor | 150 hk | 150 hk | 145/204 hk | 204 hk
Batteri | 48 kWh | 48 kWh | 62 kWh | 82 kWh
Rækkevidde | 347 km | 346 km | 422 km | 552 km
Ladeeffekt (AC/DC) | 7,2 kW / 50 kW | 7,2 kW / 110 kW | 11 kW / 120 kW | 11 kW / 125 kW
Forbrug | 151 Wh/km | 151 Wh/km | 156 Wh/km | 158 Wh/km
Pris | 249.995 kr. | 269.995 kr. | 289.995 / 299.995 kr. | 319.995 kr.

(Kilde: Volkswagen Danmark)

Pakkerne med ekstraudstyr – der er ti at vælge mellem – er delt ind i assistent-pakker, design-pakker, komfort-pakker, multimedie-pakker og sportspakker. Priserne for pakkerne svinger mellem 2.995 kroner og 21.995 kroner per pakke. Den fulde liste med priser kan findes her (PDF, åbner i nyt vindue). Vil du have en fuldt udstyret ID.3-indstigningsmodel med hele pivtøjet løber prisen op i 327.565 kroner. Dertil kommer interiør og metallak.

Ny Volkswagen ID.4 indstigningsmodel

Ligesom med ID.3 omfatter det nye modelprogram på SUV’en ID.4 en ny indstigningsmodel med 148 hk-motor og 52 kWh-batteri til en pris på 294.995 kroner. Den har en rækkevidde på op til 345 km og kan lade med 7,2 kW AC og 50 kW DC, men for en merpris på 4.995 kr. kan ladeeffekten opgraderes til 110 kW.

Samme batteristørrelse tilbydes i en ID.4 Pure til 324.995 kroner, hvor elmotoren yder 170 hk, og ladeeffekten er på 7,2 kW AC og 110 kW DC. ID.4 Pro kommer med det store 77 kWh-batteri i kombination med en 204 hk-elmotor til en pris på 374.995 kroner. ID.4 Pro har en rækkevidde på op til 517 km WLTP og har en ladeeffekt på op til 11 kW AC og 125 kW DC.

Her er grundmodellerne:

| ID.4 | Pure | Pro
Motor | 148 hk | 170 hk | 204 hk
Batteri | 55 kWh | 55 kWh | 82 kWh
Rækkevidde | 345 km | 343 km | 517 km
Ladeeffekt (AC/DC) | 7,2 kW / 50 kW | 7,2 kW / 110 kW | 11 kW / 125 kW
Forbrug | 168 Wh/km | 169 Wh/km | 174 Wh/km
Pris | 294.995 kr. | 324.995 kr. | 374.995 kr.

(Kilde: Volkswagen Danmark)

Lige som det er tilfældet med ID.3, er der ti forskellige udstyrspakker til Volkswagen ID.4 – oversigten kan findes her (PDF, åbner i ny fane). En ID.4 indstigningsmodel med hele pivtøjet kommer til at koste 367.970 kroner. Hertil kommer anhængertræk, eksteriørpakker og metallak.

Sulten efter mere?

Topmodellen ID.4 GTX introduceres i juni måned til priser fra 409.995 kr. Den er udstyret med et 77 kWh-batteri, der giver en rækkevidde på op til 479 km, og den kan lade med maksimaleffekt på 11 kW AC og 125 kW DC. ID.4 GTX er udstyret med to elmotorer – en på forakslen og en på bagakslen – der giver en samlet systemeffekt på 299 hk.

Volkswagen sænker priserne på ID.3 og ID.4